Operationen fandt sted den 2. april, oplyser Søværnets Operative Kommando, SOK. Esbern Snare standsede et større skib på operationen, og kort efter at der var blevet affyret varselsskud, åbnede de formodede pirater ild, som Esbern Snare besvarede. Tre af de formodede pirater blev såret under angrebet. Om bord på skibet befandt sig i alt 15 formodede pirater, men også skibets oprindelige besætning, bestående af 16 pakistanere og 2 iranere, der blev holdt som gidsler. Der blev desuden fundet 14 granatkastere, ni maskinpistoler (AK-47), to store kasser ammunition til maskinpistoler, fem håndgranater, seks stiger samt tre piratangrebsbåde med kraftige påhængsmotorer, oplyser SOK. Gidsler og pirater har siden bordingen befundet sig om bord på Esbern Snare, hvor de 15 formodede pirater har været tilbageholdt i såkaldt sikrede faciliteter. Lørdag blev gidslerne efter eget ønske bragt tilbage på deres fiskeskib for at sejle tilbage mod deres hjemlige farvande, oplyser SOK. De sårede piraters tilstand betragtes nu som stabil. Ingen danske soldater kom noget til under operationen. /ritzau/

Referat:
Ved en operation langs Somalias kyst har det danske krigsskib Esbern Snare befriet 18 gidsler fra pirater.